PTTGCคาดQ3/60โดดเด่น เหตุเดินเครื่องเต็มกำลังหลายรง.
PTTGC คาด Q3/60 ฟื้นตัวโดดเด่น เหตุเดินเครื่องผลิตเต็มกำลังหลายโรงงาน
11 ส.ค. 2560

บล.ไอร่า ระบุในบทวิเคราห์วันนี้(11 ส.ค.) ว่า บริษัท พีทีที โกลบอล เคมิคอล จำกัด (มหาชน) หรือ PTTGC  ประกาศผลการดำเนินงานไตรมาส2/600 มีกำไรสุทธิ 6,603 ล้านบาท ลดลง 50% เทียบไตรมาสก่อนหน้า แต่เพิ่มขึ้น 34% เทียบช่วงเดียวกันของปีก่อน เป็นไปตามคาด โดยปัจจัยหลักมาจากผลของการปิดซ่อมบำรุงหลายโรงงานในช่วง 2Q/60 ดังนี้ 1) Olefins cracker (OLE 2/1 39 วัน, BV 45 วัน) 2) โรงงานผลิต LLDPE จำนวน 26 วัน และ 3) โรงงาน Aromatics 2 ระยะเวลา 45 วัน (คาบเกี่ยวไปจนถึงสิ้นเดือน ก.ค.) แต่มีกำไรที่ไม่ได้มาจากการดำเนินงานดังนี้
1) ผลกำไรจากอัตราแลกเปลี่ยนจำนวน 135 ล้านบาท 2) ผลขาดทุนจากสต็อกน้ำมัน 885 ล้านบาท ตามราคาน้ำมันดิบที่ลดลงในช่วง 2Q/60 และ 3) รับรู้ค่าสินไหมทดแทนเพิ่มเติมจากกรณีโรงงานโอเลฟินส์หน่วยที่ 3 จำนวน 130 ล้านบาท ในขณะที่กำไรที่มาจากการดำเนินงาน (Operating profit) ลดลง 52% เทียบไตรมาสก่อนหน้า จากผลการดำเนินงานของธุรกิจปิโตรเคมีในสายโอเลฟินส์ที่อ่อนตัวลง
โดย EBITDA margin ลดลงมาอยู่ที่ 27% จาก 35% ในช่วง 1Q/60 จากการปิดซ่อมบำรุงโรงงานบางส่วนและราคา HDPE ที่ลดลง ในขณะที่ราคาผลิตภัณฑ์ HDPE ในช่วง 2Q/60 ลดลง 3.7% เทียบไตรมาสก่อนหน้า อยู่ที่ 1,133 เหรียญสหรัฐต่อตัน คาดราคา HDPE ยังคงอ่อนตัวต่อเนื่องในช่วง 3Q/60 ล่าสุดอยู่ที่ 1,075 เหรียญสหรัฐฯต่อตัน
คาดผลการดำเนินงานไตรมาส 3/60 ของ PTTGC จะกลับมาฟื้นตัวโดดเด่นในช่วงไตรมาส3/60 จากการกลับมาผลิตเต็มกำลังของหลายโรงงาน หลังจากการหยุดซ่อมบำรุงจำนวนมากในช่วงไตรมาส2/60 ในขณะที่การเข้าซื้อหุ้นและรับโอนสิทธิบริษัทที่ประกอบธุรกิจปิโตรเคมีจาก ปตท. เสร็จสิ้นแล้วเมื่อ 3 ก.ค. 2560 จะสามารถรับรู้ผลกำไรได้ตั้งแต่ช่วงไตรมาส3/60 เป็นต้นไป โดยการเข้าซื้อหุ้นในครั้งนี้จะส่งผลให้ภาพรวมธุรกิจของ PTTGC มีความสมบูรณ์และครบวงจรมากขึ้น เบื้องต้นคาด PTTGC จะมีกำไรเพิ่มขึ้นจากการเข้าซื้อหุ้นครั้งนี้จำนวนประมาณ 2,000 ล้านบาทต่อปี
คาดผลการดำเนินงานของ PTTGC ในปี ’60 จะฟื้นตัวขึ้นต่อเนื่อง และได้รับประโยชน์จากการเข้าซื้อกิจการปิโตรเคมีที่เป็นเดิมของ PTT ยังคงแนะนำ “ซื้อ” ราคาเป้าหมายปี ’60 เท่ากับ 82.00 บาท